La Llei orgànica 2/2006, de 3 de maig, d'educació, estableix, entre altres, com a principis del sistema educatiu, l'equitat, que garanteixi la igualtat d'oportunitats, la inclusió educativa i la no discriminació, i que actuï com a element compensador de les desigualtats personals, culturals, econòmiques i socials, d'una banda, i la cooperació i col·laboració de les administracions educatives amb les corporacions locals en la planificació i implementació de la política educativa, de l'altra.
Així mateix, estableix que les administracions públiques coordinaran les seves polítiques de cooperació per tal d'assegurar l'oferta educativa en el primer cicle d'educació infantil.
A Catalunya, com assenyala la Llei 5/2004, de 9 de juliol, de creació de llars d'infants de qualitat, es fa cada dia més evident la necessitat de garantir els drets dels infants entre els zero i els tres anys, i d'atendre les necessitats de les famílies i les noves realitats socials.
Els infants de zero a tres anys han de tenir l'oportunitat d'exercir efectivament el dret universal a l'educació i, per tant, les administracions públiques, impulsades per l'Administració educativa, han de dur a terme polítiques orientades a la consecució d'aquests principis de manera que es fomenti la facilitat d'accés als serveis de les llars d'infants públiques.
Entre els diferents agents educatius, cal destacar-ne l'Administració local i, concretament, els ajuntaments, com a administració més propera als ciutadans i ciutadanes.
D'acord amb el que assenyala el Pacte Nacional per a l'Educació, signat entre el Govern de la Generalitat i les principals organitzacions que formen la comunitat educativa a Catalunya, és en el territori on millor poden concretar-se els compromisos de la societat amb l'educació.
En aquest sentit, el Departament d'Educació vol crear i reforçar les línies de col·laboració amb els municipis de Catalunya i fomentar la interacció amb aquests com a expressió ferma del principi de subsidiarietat en matèria educativa.
Per tot això, de conformitat amb el que estableix la Llei 38/2003, de 17 de novembre, general de subvencions, i el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a proposta de la directora general d'Atenció a la Comunitat Educativa,
S'aproven les bases reguladores per a l'atorgament d'ajuts als ajuntaments titulars de llars d'infants, per a l'escolarització de nens i nenes de 0 a 3 anys que es trobin en situacions socioeconòmiques desfavorides, les quals consten a l'annex d'aquesta Ordre.
S'obre convocatòria pública per a l'atorgament d'ajuts als ajuntaments titulars de llars d'infants, per a l'escolarització de nens i nenes de 0 a 3 anys que es trobin en situacions socioeconòmiques desfavorides, durant el curs 2007-2008, la qual es regirà per les bases reguladores a les quals es fa referència a l'article anterior.
Els ajuntaments que desitgin participar en aquesta convocatòria han de seleccionar l'alumnat de les llars d'infants de la seva titularitat que es troba en una situació socioeconòmica desfavorida mitjançant un procés públic de selecció, el qual es regirà per les bases que, a aquests efectes, aprovi cada corporació local, i que en qualsevol cas respectarà el que estableixen les bases reguladores a què fa referència l'article anterior.
Tindran la consideració de procés públic de selecció, als efectes del que s'indica al paràgraf anterior, els mecanismes que tinguin establerts o estableixin els ajuntaments per tal de dur a terme el procés de matriculació a les llars d'infants municipals i fixar la contraprestació a càrrec de les famílies, sempre que permeti determinar quin és l'alumnat que es troba en una situació socioeconòmica desafavorida.
Es destina a l'atorgament dels ajuts que es convoquen un import total màxim de 6.000.000,00 euros, dels quals 1.500.000,00 aniran a càrrec del crèdit EN04 D/460000100/4210 dels pressupostos de la Generalitat de Catalunya per al 2006, prorrogats per l'any 2007, i els 4.500.000,00 restants a càrrec de l'aplicació corresponent dels pressupostos per a l'any 2008 condicionat a l'existència de crèdit.
Aquesta darrera quantitat podrà ser modificada d'acord amb les disponibilitats pressupostàries de l'any 2008.
Aquest import es distribuirà entre tots els ajuntaments sol·licitants de forma proporcional al nombre d'alumnes que compleixin els requisits per rebre l'ajut a cada municipi.
En qualsevol cas, l'import màxim que s'atorgarà a cada ajuntament serà de 1.350,00 euros per alumne beneficiari.
Els ajuntaments interessats poden presentar les seves sol·licituds a partir de l'endemà de la publicació d'aquesta Ordre al DOGC, i fins al 30 de setembre de 2007.
Les llars d'infants l'obertura de les quals es formalitzi amb posterioritat a l'1 de setembre de 2007, i aquelles que tinguin alumnat matriculat després de la finalització del termini a què fa referència el paràgraf anterior, podran presentar les sol·licituds corresponents a aquestes situacions durant el mes d'abril de 2008.
En aquests dos casos excepcionals, els efectes econòmics tindran lloc a partir del mes de gener de 2008, si s'escau.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos a comptar de l'endemà de la seva publicació al DOGC, de conformitat amb el que preveu l'article 46.1 de la Llei 29/1998, de 13 de juliol, reguladora de la jurisdicció contenciosa administrativa.
Així mateix, poden interposar potestativament requeriment, abans del recurs contenciós administratiu, davant el conseller d'Educació, en el termini de dos mesos a comptar de l'endemà de la seva publicació al DOGC, segons el que disposa l'article 44 de la Llei 29/1998, de 13 de juliol, reguladora de la jurisdicció contenciosa administrativa.
L'objecte d'aquestes bases és la regulació de l'atorgament d'ajuts als ajuntaments titulars de llars d'infants que tinguin escolaritzats nens i nenes de 0 a 3 anys que es trobin en les condicions socioeconòmiques desfavorides que s'hi determinen, durant el curs escolar 2007-2008.
Els ajuts atorgats es destinaran a minorar la quota a càrrec de les famílies..2 Requisits dels ajuntaments per ser beneficiaris de la subvenció
2.1 Ser titulars de llars d'infants, els llocs escolars de les quals han d'estar inscrits en el Registre de Centres del Departament d'Educació, i tenir escolaritzat durant el curs 2007-2008 alumnat que es trobi en condicions socioeconòmiques desfavorides.
2.2 Seleccionar l'alumnat que es troba en les condicions socioeconòmiques a què fa referència l'apartat anterior mitjançant un procediment que respecti els principis de publicitat i concurrència.
2.3 No percebre finançament d'altres departaments o organismes de la Generalitat de Catalunya o d'altres administracions públiques pel mateix concepte..3 Renda familiar
3.1 La renda de les famílies que sol·licitin l'ajut a l'ajuntament, corresponent al darrer exercici fiscal liquidat, no pot superar els llindars màxims de renda familiar que s'estableixen a continuació:
Famílies de dos membres: 14.778,00 euros.
Famílies de tres membres: 19.407,00 euros.
Famílies de quatre membres: 23.020,00 euros.
Famílies de cinc membres: 26.123,00 euros.
Famílies de sis membres: 29.120,00 euros.
Famílies de set membres: 31.953,00 euros.
Famílies de vuit membres: 34.767,00 euros.
A partir del vuitè membre, s'afegiran 2.791,00 euros per cada nou membre computable.
3.2 La renda de les famílies, als efectes d'aquests ajuts, s'obtindrà per agregació de les rendes corresponents al darrer exercici fiscal liquidat de cada un dels membres computables, de conformitat amb la normativa reguladora de l'impost sobre la renda de les persones físiques.
3.3 Es denegarà l'ajut sol·licitat quan les activitats econòmiques de què siguin titulars els membres computables de la família hagin tingut el darrer any fiscal un volum de facturació superior a 156.300,00 euros.
3.4 Les famílies beneficiàries d'aquests ajuts no s'han de trobar en cap de les causes que impedeixen obtenir aquella condició, d'acord amb el que estableix l'article 13.2 de la Llei 38/2003, de 17 de novembre, general de subvencions.
3.5 En el supòsit que les persones sol·licitants no puguin adjuntar la documentació referida a la capacitat econòmica i estiguin rebent assistència social rellevant, l'ajuntament podrà fer una valoració estimativa dels ingressos d'acord amb la informació de què disposi..4 Criteris d'atorgament dels ajuts.
4.1 Els ajuntaments baremaran i ordenaran les sol·licituds de les famílies que participin en la convocatòria, sempre que no superin els llindars a què fa referència la base anterior, en funció dels següents criteris:
b) Que es tracti d'infants en acolliment.
d) Que es tracti d'una família nombrosa.
e) Que es tracti d'una família monoparental.
A aquests efectes, s'entén per família monoparental la formada pel pare/mare sol/a amb infants, sempre que aquests convisquin amb aquell o aquella i en depenguin econòmicament de forma exclusiva.
4.2 Correspon a cada corporació local la valoració d'aquestes circumstàncies d'acord amb el que estableixi en el procediment de concurrència.
4.3 La convocatòria podrà preveure la possibilitat d'efectuar la sol·licitud en dos terminis, per tal de fer possible l'atorgament d'aquests ajuts a alumnat d'incorporació tardana i a alumnat matriculat a llars d'infants l'obertura de les quals es formalitzi amb posterioritat a la data d'inici del curs escolar, d'acord amb allò establert a l'article 5 de la convocatòria..5 Sol·licituds
5.1 Els ajuntaments que vulguin participar en aquesta convocatòria poden presentar les seves sol·licituds en els impresos normalitzats que estaran a l'abast a l'adreça electrònica http://www.gencat.net/educacio, a la seu central del Departament d'Educació i als seus serveis territorials.
Les sol·licituds es poden presentar en el Departament d'Educació o en els seus serveis territorials, o en qualsevol registre i per qualsevol dels mitjans que estableix l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el cas que la sol·licitud es presenti en una oficina de correus, es farà en sobre obert, per tal que sigui datada i segellada pel funcionari de correus abans de ser certificada.
5.2 Juntament amb l'escrit de sol·licitud, les corporacions locals hauran de presentar la documentació següent:
a) Certificat del secretari de la corporació que acrediti que l'entitat local ha dut a terme la convocatòria de concurs públic per seleccionar l'alumnat beneficiari d'acord amb les bases reguladores d'aquesta Ordre i que el procediment emprat per seleccionar els beneficiaris ha respectat els principis de publicitat i concurrència.
b) Declaració on consti el cost de la plaça escolar, desglossat per quotes, amb l'especificació de la que abonen les famílies i de les altres finançades amb fons públics o privats.
c) Resolució de la corporació local sobre la concessió dels ajuts.
Aquesta Resolució haurà de fer referència al procediment seguit per tal de seleccionar l'alumnat beneficiari, i determinarà, com a mínim, l'alumnat que compleix els requisits de la convocatòria i, en conseqüència, pot resultar beneficiari de l'ajut i l'alumnat al qual li ha estat denegat l'ajut per no reunir algun dels requisits exigits, amb l'especificació dels corresponents motius..6 Resolució i publicitat
6.1 Es delega en la directora general d'Atenció a la Comunitat Educativa la resolució d'aquesta convocatòria, a proposta d'una comissió de selecció, que estarà formada pels següents membres:
a) El president de la Comissió Mixta Departament d'Educació-Entitats municipalistes, o la persona en qui delegui, qui actuarà com a president.
b) La directora general d'Atenció a la Comunitat Educativa, o la persona en qui delegui.
c) Un representant de la Federació de Municipis de Catalunya
d) Un representant de l'Associació Catalana de Municipis i Comarques.
e) La subdirectora general d'Escolarització i Gestió de Serveis a l'Alumnat, o la persona en qui delegui, qui actuarà com a secretari/ària.
Als membres de la comissió els serà d'aplicació el que estableixen els articles 28 i 29 de la Llei 30/1992, de 26 de novembre, de règim jurídic de les administracions públiques i del procediment administratiu comú, pel que fa a les causes d'abstenció i recusació.
6.2 La Resolució de la directora general d'Atenció a la Comunitat Educativa determinarà l'import que cada corporació local rebrà en concepte de subvenció, tot indicant-hi la quantitat per nen/a corresponent al municipi, d'acord amb les sol·licituds presentades i dintre del límit i les disponibilitats pressupostàries previstes a l'Ordre de convocatòria.
6.3 La Resolució de la directora general d'Atenció a la Comunitat Educativa es publicarà al tauler d'anuncis del Departament d'Educació, als dels seus serveis territorials, i al DOGC quan l'import atorgat sigui igual o superior a 3.000,00 euros.
6.4 En qualsevol cas, es consideraran desestimades les sol·licituds d'ajuts no resoltes per resolució expressa, en el termini màxim de sis mesos comptats des de l'endemà de la finalització dels terminis de presentació de sol·licituds..7 Abonament de la subvenció
7.1 Pel que fa a les sol·licituds presentades dins el primer termini dels dos previstos a l'article 5, el Departament d'Educació abonarà l'import de l'ajut en dos pagaments.
El primer pagament constituirà una bestreta del 25% de l'import total de l'ajut concedit, i es farà efectiu durant el primer trimestre del curs 2007-2008, un cop resolta la convocatòria corresponent a aquest primer termini; el segon pagament, del 75% restant, es farà efectiu un cop hagi estat justificada correctament la subvenció d'acord amb la base següent.
7.2 Pel que fa a les sol·licituds presentades dins el segon termini dels dos previstos a l'article 5, el pagament es farà efectiu, per la totalitat de l'ajut, un cop resolta la convocatòria i justificada correctament la subvenció d'acord amb la base següent..8 Justificació
Els ajuntaments justificaran l'aplicació dels ajuts mitjançant la presentació d'una certificació del secretari-interventor de la corporació, acreditativa que la subvenció atorgada s'ha destinat íntegrament a l'activitat subvencionada i que en conseqüència s'ha efectuat la corresponent reducció en les quotes que abonen les famílies dels alumnes beneficiaris per les places escolars de llar d'infants.
En aquesta certificació hi constarà el detall nominatiu dels beneficiaris i els imports unitaris corresponents, i s'haurà de presentar durant el mes de juliol de 2008..9 Modificació de la subvenció
La subvenció concedida es podrà revisar en qualsevol moment, amb l'informe previ de la Inspecció d'Educació, quan s'acrediti l'alteració de les condicions que van motivar el seu atorgament..10 Obligacions de les corporacions locals beneficiàries
a) Conservar les sol·licituds de les famílies, així com la documentació presentada als efectes de participació a la convocatòria pública efectuada per la corporació, a disposició del Departament d'Educació.
b) Donar publicitat del caràcter subvencionat del primer cicle de l'educació infantil.
c) Facilitar tota la informació requerida pel Departament d'Educació i per la Intervenció General de la Generalitat de Catalunya, la Sindicatura de Comptes o altres òrgans de control competents.
d) Fer pública la col·laboració del Departament d'Educació en la documentació que generin les activitats subvencionades..11 Són causes de revocació total o parcial de l'atorgament dels ajuts, les quals, si escau, poden donar lloc al reintegrament de les quantitats percebudes indegudament, amb els interessos legals corresponents, les que preveuen la Llei 38/2003, de 17 de novembre, general de subvencions, i el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.